Rugby-aanhangers gewaarsku | Netwerk24
Deur Brenden Nel 16 Februarie 2020 00:00
Rugbygeesdriftiges word gewaarsku teen 'n slenter waarmee "toetskaartjies" vir die Springbokke se wedstryd teen die All Blacks op 26 September op die Mbombela-stadion in Mbombela verkoop word.
SA Rugby logo
Pieter Burger, uitvoerende hoof van die Pumas-rugbyunie, sê die publiek moet nie in die strik trap wat op sosiale media gestel word nie.
Dit het onder die unie se aandag gekom dat mense reeds "kaartjies" vir die toets op Facebook verkoop, maar kaartjieverkope aan die publiek het nog nie amptelik begin nie.
Burger sê enigiemand wat kaartjies vir die kragmeting adverteer, "praat nonsens".
Van die kansvatters beweer hulle is "agente" wat namens SA Rugby optree. Hulle adverteer glo onder meer kaartjies vir losies.
Volgens Burger was daar selfs bewerings van mense wat glo "die hele blok in die Wes-paviljoen" uitgekoop het en nou dié kaartjies aanlyn aan niksvermoedende rugbyliefhebbers probeer afsmeer.
"Ons wil net die mense daar buite waarsku sodat hulle nie met 'n slap vis gevang word en later kwaad is vir die Pumas nie," sê Burger.
Volgens hom wag die unie nog vir SA Rugby vir finale inligting oor die kaartjies vir die kragmeting, maar sal hopelik amptelike kaartjies van 1 Maart aan die publiek beskikbaar stel.
Die wedstryd tussen die Bokke en die All Blacks is die eerste wedstryd in die Rugbykampioenskapsreeks wat in die Laeveld beslis gaan word. Die reeks skop vanjaar op 8 Augustus af, wanneer die Bokke en Argentinië mekaar op Ellispark pak en Australië in Melbourne teen Nieu-Seeland te staan kom.